A BIZOTTSÁG 2004/94/EK IRÁNYELVE
(2004. szeptember 15.)
a 76/768/EGK tanácsi irányelv módosításáról a IX. mellékletet illetően
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre (1) és különösen annak 4a. cikkének (1) bekezdésére,
a kozmetikai termékek és fogyasztóknak szánt nem élelmiszer termékek tudományos bizottságával folytatott konzultációt követően,
mivel:
(1)
A 76/768/EGK irányelv IX. mellékletének tartalmát ki kell alakítani, az állatkísérletek olyan alternatív módszereinek felsorolása céljából, amelyeket a Közös Kutatóközpont Alternatív Módszerek Validálásával Foglalkozó Európai Központja (European Centre for the Validation of Alternative Methods, ECVAM) jóváhagyott, és amelyek nem szerepelnek a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (2) V. mellékletében.
(2)
Mivel az állatkísérletek nem helyettesíthetők teljes mértékben alternatív módszerrel, a IX. mellékletben említést kell tenni arról, hogy az alternatív módszer teljes mértékben vagy részben helyettesíti-e az állatkísérleteket.
(3)
A 76/768/EGK irányelvet ezért ennek megfelelően módosítani kell.
(4)
Jelenleg a 67/548/EGK tanácsi irányelv V. mellékletében felsoroltakon kívül nincsenek az ECVAM által jóváhagyott alternatív módszerek.
(5)
Az ebben az irányelvben előírt intézkedések összhangban vannak a kozmetikai termékek állandó bizottságának véleményével,
ELFOGADTA EZT AZ IRÁNYELVET:
1. cikk
Az ennek az irányelvnek a mellékletében szereplő szöveg bekerül a 76/768/EGK irányelv IX. mellékletébe.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2004. szeptember 21-ig megfeleljenek. Haladéktalanul közölniük kell a Bizottsággal a jelzett rendelkezések szövegét, valamint a jelzett rendelkezések és ezen irányelv megfelelési táblázatát.
(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(3) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez a rendelet az Európai Unió Hivatalos Lapjában történő kihirdetése utáni harmadik napon lép hatályba.
4. cikk
Ennek az irányelvnek a tagállamok a címzettjei.
Készült Brüsszelben, 2004. szeptember 15-én.